เอ็มเอสไอจีไม่ลดเป้า
ในขณะที่หลายธุรกิจต่างชะลอการลงทุนเพราะไม่มั่นใจภาวะเศรษฐกิจ แต่ธุรกิจประกันหลายแห่ง โดยเฉพาะประกันภัย ต่างเดินหน้ารุกตลาดอย่างเต็มที่ เพราะยังคงเห็นช่องทางเติบโตในตลาดต่างจังหวัด และแนวโน้มการฟื้นตัวหากรัฐบาลเดินหน้าโครงการลงทุน
26 มี.ค. 2558

ในขณะที่หลายธุรกิจต่างชะลอการลงทุนเพราะไม่มั่นใจภาวะเศรษฐกิจ แต่ธุรกิจประกันหลายแห่ง โดยเฉพาะประกันภัย ต่างเดินหน้ารุกตลาดอย่างเต็มที่ เพราะยังคงเห็นช่องทางเติบโตในตลาดต่างจังหวัด และแนวโน้มการฟื้นตัวหากรัฐบาลเดินหน้าโครงการลงทุน
ล่าสุด นายรัฐพล กิติศักดิ์ไชยกุล กรรมการผู้อำนวยการ บริษัท เอ็ม เอส ไอ จี ประกันภัย (ประเทศไทย) ได้ประกาศเป้าหมายธุรกิจ ปี 2558 ต้องมีเบี้ยรวม 4,000 ล้านบาท เติบโต 10% แม้ 2 เดือนแรกที่ผ่านมามียอดขายกว่า 700 ล้านบาท เพิ่มขึ้นไม่มาก เพราะเศรษฐกิจจะชะลอตัวลง แต่บริษัทก็ไม่มีการปรับลดเป้าหมาย เพราะหวังว่ายอดขายรถยนต์ใหม่ปีนี้จะเพิ่มขึ้น และโครงการลงทุนขนาดใหญ่ของรัฐบาลจะออกมากระตุ้นในช่วงที่เหลือของปี
ปีนี้เตรียมเปิดสาขาใหม่ในต่างจังหวัดเพิ่มอีก 4 แห่ง เพื่อขยายฐานลูกค้าประกันภัยรถยนต์รายย่อยที่เติบโตดีมาก ทำให้ปี 2557 มีเบี้ยรับรวม 3,627 ล้านบาท เพิ่มขึ้น 6.5% มีกำไรสุทธิ 240 ล้านบาท ซึ่งเป็นผลจากการเปิดสาขาใหม่ 12 แห่ง เป็น 20 แห่งทั่วประเทศ ทำให้บริการลูกค้าได้ครอบคลุมทั่วประเทศ
นอกจากนี้ ยังใช้พนักงานสำรวจภัยของบริษัทเอง จากเดิมที่จ้างบริษัทข้างนอก เพื่อจะได้ควบคุมมาตรฐานและสร้างความสบายใจให้กับลูกค้า พร้อมใช้เทคโนโลยีเข้ามาช่วยเรียกร้องค่าสินไหมทดแทน เปิดศูนย์บริการครบวงจร ทำเคลมได้ในจุดเดียว เพื่อให้บริการลูกค้าทั่วประเทศได้อย่างรวดเร็ว